ORDE do 6 de novembro de 2008 pola que se acorda a cesión en uso dunha embarcación á Confraría de Pescadores e Mariscadores de Ferrol.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 25/11/2008

O Decreto 500/2005, do 15 de setembro, polo que se establece a estrutura orgánica da Consellería de Pesca e Asuntos Marítimos, dispón que esta é o órgano da Administración a que lle corresponde desenvolver as competencias e funcións en materia de ordenación pesqueira en augas interiores, marisqueo, acuicultura, confrarías de pescadores e demais organizacións e asociacións dos profesionais do sector, de acordo co establecido no Estatuto de autonomía para Galicia e segundo os termos sinalados pola Constitución española.
Por outra banda, a Lei 9/1993, do 8 de xullo, de confrarías de pescadores de Galicia, defíneas como corporacións de dereito público, dotadas de personalidade xurídica e capacidade para obrar para o cumprimento dos fins e exercicio das funcións que lles estean encomendadas, actuando como órganos de consulta e colaboración coas administracións na promoción do sector pesqueiro, quedando suxeitas á tutela da Administración pública galega, exercida a través da Consellería de Pesca e Asuntos Marítimos. Dentro das súas funcións correspóndelles xestionar as áreas da zona marítima e marítimo-terrestre que lles foron confiadas mediante o correspondente título administrativo habilitante e xestionar e administrar aqueles bens patrimoniais que lles sexan cedidos por calquera das administracións públicas para o cumprimento dos seus fins.
No marco do réxime legal regulador das relacións entre as administracións e as corporacións de dereito público, e logo da petición da Confraría de Pescadores e Mariscadores de Ferrol, cómpre cederlle o uso da embarcación adscrita a esta consellería, para ser destinada a fins de utilidade pública e de interese social.
Para tal fin, a Consellería de Pesca e Asuntos Marítimos tramitou o expediente de cesión, de conformidade co disposto no artigo 35 bis, da Lei 3/1985, do 12 de abril, do patrimonio da Comunidade Autónoma de Galicia, e no artigo 96 bis, do seu regulamento, aprobado polo Decreto 50/1989, do 9 de marzo, modificado polo Decreto 238/1998, do 24 de xullo.
Polo exposto, e en uso das facultades que me confiren os artigos 34.6º e 38 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º
Acórdase a cesión en uso á Confraría de Pescadores e Mariscadores de Ferrol da seguinte embarcación:
Nome da embarcación: Illas Sisargas.
Ano de construción: 1999.
Tipo: tráfico porto, rada ou baía.
Casco: semirríxido.
Motor: Yamaha modelo 75 AETL, número 692413344 de 75 CV.
Dimensións: eslora 5,20 metros; manga 2,30 metros e puntal 1,08 metros.
T.R.P. 2,89.
Matrícula FE-1; folio 1-00; lista 8ª; ano de inscrición 2000.
Artigo 2º
A cesión sinalada no artigo anterior queda sometida ás seguintes cláusulas:
a) De conformidade ao establecido polos artigos 35 bis, da Lei 3/1985, do patrimonio da Comunidade Autónoma de Galicia, e 96 bis, do Decreto 50/1989, polo que se aproba o seu regulamento, o ben cedido destinarano os cesionarios a fins de utilidade pública ou interese social, de xeito especial, á realización de vixilancia no ámbito territorial determinado polos respectivos estatutos e á colaboración en salvamento marítimo e loita contra a contaminación mariña.
b) A cesión, en uso, outorgarase polo prazo de cinco anos, contados a partir da súa formalización, sendo prorrogable por períodos sucesivos de igual duración, sempre que exista acordo expreso desta consellería, despois da petición formulada polos cesionarios con anterioridade ao vencemento do período anterior, quedando excluída a tácita recondución.
c) Os cesionarios faranse cargo dos gastos necesarios para a reparación e posta en funcionamento do dito ben, e realizarán tamén todas as reparacións que sexan necesarias para mantelo en bo estado de uso, sen que no momento da súa devolución á Consellería de Pesca e Asuntos Marítimos, poida ésta ser compelida á satisfacción dos gastos realizados por ningún destes conceptos.
d) Tanto se o ben cedido non se aplicase aos fins sinalados, como se se descoidase ou utilizase con grave quebramento, ou se incumprisen as condicións do acordo, considerarase resolta a cesión e o ben reverterá á Comunidade Autónoma de Galicia, que terá dereito a percibir, logo da taxación pericial, o valor do detrimento ou deterioración que sufrise.
e) Os cesionarios responderán do valor do ben cedido no caso de destrución, roubo ou perda e asumirán a obriga de constituír un seguro de responsabilidade civil coa finalidade de garantir a cobertura dos danos que puidesen ocasionarse, tanto ás persoas como ás propiedades, coa utilización do ben cedido.
f) A Consellería de Pesca e Asuntos Marítimos quedará exonerada de calquera tipo de responsabilidade derivada do uso ou utilización dos bens cedidos, sen prexuízo de que o cesionario responda do valor dos citados bens nos casos de destrución, roubo ou perda e da obriga de constituír un seguro de responsabilidade civil coa finalidade de garantir a cobertura dos danos que puidesen ocasionarse, tanto ás persoas como ás propiedades, coa utilización dos bens cedidos.
Artigo 3º
A devandita cesión formalizarase mediante acta subscrita polo secretario xeral desta consellería ou funcionario en que delegue e o órgano competente dos cesionarios, debendo constar nela o acordo de cesión e a aceptación dos cesionarios.
Disposicións derradeiras
Primeira.-A Consellería de Pesca e Asuntos Marítimos, a través da Secretaría Xeral, realizará os trámites necesarios para a efectividade desta orde.
Segunda.-Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 6 de novembro de 2008.
Carmen Gallego Calvar
Conselleira de Pesca e Asuntos Marítimos